b'\n_START_ARTICLE_\nMary Douglas\n_START_SECTION_\nEl\xc3\xa4m\xc3\xa4\n_START_PARAGRAPH_\nMary Margaret Douglas (o.s. Tew) syntyi Italiassa San Remossa, miss\xc3\xa4 vanhemmat olivat lomailemassa. Perhe asui pysyv\xc3\xa4sti Burmassa, jossa Mary Douglasin is\xc3\xa4 Charles Tew ty\xc3\xb6skenteli Intian siviilihallinnon virkamiehen\xc3\xa4. Douglas oli perheens\xc3\xa4 esikoinen. Perheen juuret ovat Irlannissa, ja sukunimi Tew on kelttil\xc3\xa4ist\xc3\xa4 juurta. _NEWLINE_Mary Douglasin tullessa viisivuotiaana kouluik\xc3\xa4\xc3\xa4n h\xc3\xa4n matkusti Englantiin \xc3\xa4idinpuoleisten isovanhempien luo. H\xc3\xa4n k\xc3\xa4vi siis ensimm\xc3\xa4iset kouluvuotensa Englannissa Devonin kreivikunnassa sijaitsevassa Totnesissa. Kun Douglasin \xc3\xa4iti Phyllis Tew sairastui sy\xc3\xb6p\xc3\xa4\xc3\xa4n, vanhemmat palasivat Lontooseen. Maryn isois\xc3\xa4n kuoltua Mary muutti sisarensa kanssa isovanhempiensa luota el\xc3\xa4kkeelle j\xc3\xa4\xc3\xa4neen is\xc3\xa4ns\xc3\xa4 luokse. Uusi koulupaikka oli Roehampton, jossa oli katolinen Pyh\xc3\xa4n Syd\xc3\xa4men s\xc3\xa4\xc3\xa4nt\xc3\xb6kunnan nunnaluostari ja luostarikoulu. Luostarikoulussa opiskelemisella on n\xc3\xa4hty olleen my\xc3\xb6hemmin suuri vaikutus Douglasin tuotantoon. Luostarikoulu oli Douglasille turvallinen ja yhteis\xc3\xb6llisyytt\xc3\xa4 tarjoava paikka._NEWLINE_Douglas aloitti vuonna 1939 yliopisto-opinnot Oxfordissa, mutta ne keskeytyiv\xc3\xa4t sotavuosiksi, ja h\xc3\xa4n ty\xc3\xb6skenteli siirtomaavirastossa vuodesta 1943 vuoteen 1947. T\xc3\xa4n\xc3\xa4 aikana h\xc3\xa4n tutustui useisiin antropologeihin ja antropologisiin tutkimuksiin. Toisen maailmansodan loppupuolella Douglas palasi suorittamaan opinnot loppuun. H\xc3\xa4n valmistui sosiaaliantropologia p\xc3\xa4\xc3\xa4aineenaan vuonna 1948. T\xc3\xa4m\xc3\xa4n j\xc3\xa4lkeen Douglas otti tutkimuskohteekseen Belgian Kongossa el\xc3\xa4v\xc3\xa4t lelet ja teki heid\xc3\xa4n parissaan etnografista kentt\xc3\xa4ty\xc3\xb6t\xc3\xa4 vuosina 1949, 1950 ja 1953. Douglas v\xc3\xa4itteli tohtoriksi vuonna 1951. V\xc3\xa4itelless\xc3\xa4\xc3\xa4n tohtoriksi h\xc3\xa4n oli Edward Evans-Pritchardin ja M. N. Strinivasin oppilas. V\xc3\xa4it\xc3\xb6stutkimus julkaistiin kaksi vuotta my\xc3\xb6hemmin nimell\xc3\xa4 A Study of the Social Organization of the Lele of Kasai. Mainittujen opettajien lis\xc3\xa4ksi Douglasin ajatteluun vaikutti suuresti my\xc3\xb6s Oxfordissa opettanut t\xc5\xa1ekkoslovakialainen juutalaispakolainen Franz Baermann Steiner, joka k\xc3\xa4sitteli luennoillaan kulttuurien tabu-k\xc3\xa4sityksi\xc3\xa4._NEWLINE_Douglas siirtyi Oxfordista vuonna 1951 University Collegen antropologian laitokselle Lontooseen. Yksi syy siirtymiseen oli avioliitto James A. T. Douglasin kanssa. Mary Douglas ty\xc3\xb6skenteli University Collegessa 26 vuotta, mink\xc3\xa4 j\xc3\xa4lkeen h\xc3\xa4net kutsuttiin tutkimusty\xc3\xb6h\xc3\xb6n Yhdysvaltoihin. Douglas siirtyi New Yorkissa toimivan Russell Sage -s\xc3\xa4\xc3\xa4ti\xc3\xb6n kulttuurientutkimuksen laitoksen johtajaksi. T\xc3\xa4ss\xc3\xa4 ty\xc3\xb6ss\xc3\xa4 h\xc3\xa4n toimi vuoteen 1981 asti, jolloin h\xc3\xa4net nimitettiin Northwestern Universityn antropologian professoriksi Evanstoniin. Mary Douglas j\xc3\xa4i el\xc3\xa4kkeelle vuonna 1985 ja palasi silloin Englantiin.'